กรุงศรีโทเทิลรีเทิร์นบอนด์ยอดทะลุ3พันล.
บลจ.อยุธยา ปลื้มกองกรุงศรีโทเทิลรีเทิร์นบอนด์ยอดจองซื้อล้นหลามทะลุ 3,000 ล้าน ก่อนปิดขายครั้งแรก
13 ต.ค. 2553

บลจ.อยุธยา ปลื้มกองกรุงศรีโทเทิลรีเทิร์นบอนด์ยอดจองซื้อล้นหลามทะลุ 3,000 ล้าน ก่อนปิดขายครั้งแรก
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา  (กรุงศรีฟันด์) เปิดเผยว่า บริษัทเสนอขาย “กองทุนเปิดกรุงศรีโทเทิลรีเทิร์นบอนด์” (KF-TRB) ระหว่างวันที่ 1-13 ต.ค.2553 ได้รับความสนใจจากนักลงทุนเป็นอย่างมาก ทำให้มียอดซื้อหน่วยลงทุนเต็มมูลค่าโครงการ 3,000 ล้านบาท ปิดการเสนอขายก่อนกำหนด และเตรียมพร้อมจดทะเบียนเพิ่มทุนกองทุน 
นายฉัตรพี กล่าวว่า ด้วยจุดเด่นของ “กองทุนเปิดกรุงศรีโทเทิลรีเทิร์นบอนด์” (KF-TRB) ที่เป็นกองทุนแรกในประเทศไทยที่ลงทุนในกองทุนหลัก PIMCO Total Return Bond Fund กองทุนตราสารหนี้ขนาดใหญ่อันดับ 1 ของโลก บริหารโดย PIMCO ผู้จัดการกองทุนตราสารหนี้ยอดเยี่ยมแห่งทศวรรษ” และด้วยความน่าสนใจของนโยบายการลงทุน ที่เน้นลงทุนในตราสารหนี้คุณภาพดีอายุปานกลางถึงยาว โดยใช้กลยุทธ์ Total Return Approach ที่มีความยืดหยุ่นในการปรับพอร์ตการลงทุนได้ในหลากหลายประเทศและประเภทของตราสารทั่วโลก ซึ่งนับว่ากองทุนนี้เหมาะที่จะเป็นทางเลือกสำหรับการลงทุนในกองทุนประเภทตราสารหนี้ และเหมาะสำหรับการถือครองเป็น “สินทรัพย์หลักในพอร์ตการลงทุน” จึงทำให้มีนักลงทุนสนใจลงทุนในกองทุนดังกล่าวเป็นจำนวนมากจนยอดจองซื้อเต็มจำนวนมูลค่าโครงการ 
อย่างไรก็ตาม เมื่อบริษัท ดำเนินการจดทะเบียนกองทุนภายหลังการเสนอขายครั้งแรกเรียบร้อยแล้วนั้น บริษัทฯ จะเร่งดำเนินการยื่นขอจดทะเบียนเพิ่มมูลค่าโครงการกองทุนกับทางสำนักงาน ก.ล.ต. ต่อไป เพราะยังคงมีความต้องการที่จะลงทุนในกองทุนนี้จากนักลงทุนอีกจำนวนมาก โดยบริษัทจะเริ่มเปิดรับคำสั่งซื้อครั้งต่อไปในวันที่ 20 ต.ค.53 
นายฉัตรพี กล่าวว่า การเสนอขาย “กองทุนเปิดกรุงศรีโทเทิลรีเทิร์นบอนด์” (KF-TRB) ในครั้งนี้ได้รับความสนใจจากนักลงทุนอย่างมาก ด้วยจุดเด่นของกองทุนและด้วยความร่วมมือจากพันธมิตรผู้สนับสนุนการขายสำคัญในการนำเสนอกองทุนให้กับนักลงทุน อันได้แก่ ธนาคารซิตี้แบงก์ บล.ภัทร ธนาคารเอชเอสบีซี ธนาคารกรุงศรีอยุธยาฯ และผู้สนับสนุนการขายอื่นๆ ซึ่งทำให้ บริษัทสามารถขยายฐานลูกค้าได้เพิ่มมากขึ้น พร้อมกันนี้ บริษัทยืนยันที่จะทำหน้าที่ในการบริหารจัดการและดูแลกองทุนให้ดีที่สุด